በዓሉ በተሃድሶ መንፈስ ለህዝቡ የተሻለ አገልግሎት ለመስጠት ቃላችንን የምናድስበት ነው -ኦህዴድ
''የዘንድሮ የምስረታ በዓላችን በተሃድሶ መንፈስ ለህዝቡ የተሻለ አገልግሎት ለመስጠት ቃላችንን የምናድስበት የትግል ምዕራፍ ነው'' ሲሉ የኦህዴድ ፅህፈት ቤት ሃላፊ አቶ በከር ሻሌ ተናገሩ።የኦሮሞ ህዝብ ዴሞክራሲያ ድርጅት (ኦህዴድ) የተመሰረተበት 27ኛ ዓመት ''   ' በሚል መሪ ሃሳብ መጋቢት 17 ቀን 2009 ዓ.ም በክልል ደረጃ በጭሮ ከተማ በተለያዩ ዝግጅቶች ይከበራል።የኦህዴድ ጽህፈት ቤት ሃላፊ አቶ በከር ሻሌ የበዓሉን አከባበር አስመልክቶ ከኢዜአ ጋር ባደረጉት ቆይታ እንዳሉት በተከሰተው አለመረጋጋት ሳቢያ አገሪቱ በአስቸኳይ ጊዜ አዋጅ በምትተዳደርበትና ድርጅቱ ካጋጠሙት የውስጥ ችግሮች ለማገገም ተሃድሶ ውስጥ መሆኑ የዘንድሮውን በዓል ከእስከዛሬዎቹ  የተለየ ያደርገዋል።በመሆኑም ድርጅቱ የዘንድሮ የምስረታ በዓሉን በተሃድሶ የተቀመጡ የመፍትሄ ሃሳቦችን ወደ ተግባር ቀይሮ የህዝብ ተጠቃሚነትን የሚያረጋግጡ  አቅጣጫዎችን በማስቀመጥ ለማክበር ተዘጋጅተናል ብለዋል።እንደ ሃላፊው ገለጻ  "ከቅርብ ዓመታት አንስቶ በየደረጃው የሚገኙ አመራሮች ስልጣንን ለህዝብ አገልግሎት መስጫ ሳይሆን የግል ሃብት ማፍሪያ መንገድ አድርገው በመጠቀማቸው ስር የሰደደ የኪራይ ሰብሳቢነትና የመልካም አስተዳደር ችግር አጋጥሟል።"ከዚህም ባለፈ የአመራር የማስፈፀም አቅም ውስንነት፣ትምክህት፣ ጠባብነትና የሃይማኖት አክራሪነት አመለካከቶች ድርጅቱን የፈተኑ ችግሮች ናቸው ብለዋል አቶ በከር።ችግሮቹን ለመፍታት በተጀመረው የተሃድሶ ሂደት ሰፊ ግምገማዎች ተደርገው የመፍትሄ አቅጣጫዎች መቀመጣቸውን ያስታወሱት አቶ በከር የዘንድሮ የድርጅቱ የምስረታ በዓልም የተቀመጡትን አቅጣጫዎች አተገባበር ላይ ውይይት በማድረግ እንደሚከበር ነው የገለጹት።ኦህዴድ ከሌሎች እህት ድርጅቶች ጋር በመሆን በአገሪቱ የነበረውን ጨቋኝ ስርዓት ከማስወገድ ጀምሮ፣ በብሄሮች መፈቃቀድ ላይ የተመሰረተች ዴሞክራሲያዊትና የተሻለ ኢኮኖሚያዊ አቅም ያላት አገር መመስረት መቻላቸውንም አቶ በከር ተናግረዋል።"ድርጅቱ የሚያጋጥሙትን ፈተናዎች ተቋቁሞ በማለፍ የተለየ ልምድ አለው" ያሉት አቶ በከር አሁንም ያጋጠሙ ችግሮችን በመፍታት የበለጠ ለህዝብ ተጠቃሚነት ይሰራልም ብለዋል።በመሆኑም የተጀመሩ የለውጥ ስራዎች ገና ጅምር ላይ እንደመሆናቸው፣ ግባቸውን እንዲመቱ የድርጅቱ አባላት፣ ደጋፊዎችና መላው የኦሮሞ ህዝብ በሙሉ ሃይሉ ከጎናቸው እንዲሰለፍም ጥሪ አቅርበዋል።የኢትዮጵያ ህዝቦች አብዮታዊ ዴሞክራሲያዊ ግንባር  (ኢህአዴግ) መስራቾች ውስጥ አንዱ  የሆነው ኦህዴድ  ከ27 አመት በፊት ነበር  በኦሮሚያ ክልል ሰሜን ሸዋ ዞን ልዩ ስሙ ደራ በሚባል ቦታ ታጋይ አባዱላ ገመዳን ጨምሮ በሰባት ታጋዮች የተመሰረተው። (ኢዜአ)